กบน.ตรึง “ดีเซล” 32 บ./ลิตร อีก 1 สัปดาห์-เก็บส่วนต่างภาษีน้ำมันเข้ากองทุน
กบน.มีมติคตรึงราคาดีเซล 32 บาท อีก 1 สัปดาห์ แม้กระทรวงการคลังจะลดภาษีสรรพสามิตน้ำมันให้ 5 บาท/ลิตร แต่ต้องนำมาช่วยลดภาระเงินกองทุนน้ำมัน ล่าสุดกองทุนน้ำมันติดลบแล้ว 7.6 หมื่นล้าน
กบน.มีมติคตรึงราคาดีเซล 32 บาท อีก 1 สัปดาห์ แม้กระทรวงการคลังจะลดภาษีสรรพสามิตน้ำมันให้ 5 บาท/ลิตร แต่ต้องนำมาช่วยลดภาระเงินกองทุนน้ำมัน ล่าสุดกองทุนน้ำมันติดลบแล้ว 7.6 หมื่นล้าน
23 พ.ค. 2565

นายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง หรือ สกนช. เปิดเผยภายหลังการประชุมคณะกรรมการบริหารกองทุนน้ำมันเชื้อเพลิง หรือ กบน. ที่มีนายสุพัฒนพงษ์ พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน เป็นประธาน เพื่อทบทวนราคาดีเซลประจำสัปดาห์ว่า ที่ประชุม กบน.มีมติคงราคาดีเซลสัปดาห์นี้ลิตรละ 32 บาท ถึงวันที่ 30 พฤษภาคม 2565 แม้ราคาน้ำมันตลาดโลกยังอยู่ระดับสูง
ทั้งนี้ หลังจากคณะรัฐมนตรี หรือ ครม. ต่ออายุลดภาษีสรรพสามิตดีเซลเป็น 5 บาทต่อลิตร อีก 2 เดือน ตั้งแต่ 21 พฤษภาคท – 20 กรกฎาคม 2565 ไม่ได้ส่งผลต่อราคาน้ำมันดีเซลในประเทศจะลดลง 5 บาต่อลิตรทันที เนื่องจากราคาน้ำมันในตลาดโลกปรับตัวเพิ่มสูงขึ้น ซึ่งกบน.จะหารือทุกวันถึงราคาน้ำมันดีเซลที่ผันผวน เพื่อสรุปราคาขายปลีกรายสัปดาห์
นอกจากนี้ ฐานการคำนวณภาษีจะลดลงตามสัดส่วนดีเซลที่ผสมใน ไบโอดีเซล (B100) โดยฐานภาษี B5-B7 อัตราภาษีเดิมลิตรละ 5.99 บาท แต่อัตราที่ลดลงจริงจะอยู่ลิตรละ 4.65 บาท ดังนั้น อัตราภาษีใหม่ที่ลดลงหน้าสถานีบริการน้ำมันจะเก็บลิตรละ 1.34 บาท จากเดิมลิตรละ 5.99 บาท ซึ่งวันนี้ (23 พ.ค.) กองทุนน้ำมันเชื้อเพลิง อุดหนุนดีเซลที่ลิตรละ 5.73 บาท เพื่อคงราคาขายปลีกอยู่ที่ลิตรละ 31.94 บาท
สำหรับประมาณการฐานะกองทุนน้ำมันเชื้อเพลิงปัจจุบัน วันที่ 22 พ.ค.65 ติดลบ 76,291 ล้านบาท โดยแบ่งเป็นบัญชีน้ำมันติดลบ 41,419 ล้านบาท และบัญชีก๊าซ LPG ติดลบ 34,872 ล้านบาท
ส่วนราคาน้ำมันโลก ล่าสุดเมื่อเวลา 16.00 น. เวสต์เท็กซัส ตลาดนิวยอร์ค อยู่ที่ 110.73 ดอลลาร์สหรัฐต่อบาร์เรล เพิ่มขึ้น 45 เซ็นต์ ส่วนเบรนท์ทะเลเหนือ ตลาดลอนดอน อยู่ที่ 113.12 ดอลลาร์สหรัฐต่อบาร์เรล เพิ่มขึ้น 57 เซ็นต์